SA tuig wat ongeluk in DRK maak, gou weer tuisFoto: Aeronews/Facebook Die Suid-Afrikaanse Lugmag (SALM) se vliegtuig wat vroeër vanjaar die aanloopbaan in die Demokratiese Republiek van die Kongo verlaat het, sal binnekort na Suid-Afrika teruggebring word. Brig.genl. Hilton Smith, direkteur van korporatiewe personeeldienste by die SALM, het gesê die volledige vliegtuig sal later vanjaar teruggebring word, hoewel ŉ presiese datum daarvoor nog nie in dié stadium bekend is nie. “Die voltooiingsdatum is onderhewig aan die Verenigde Nasies en internasionale Covid-19-protokol,” het Smith gesê. Maroela Media het vroeër berig die C-130BZ (Hercules) van die SALM het die aanloopbaan in die Demokratiese Republiek van die Kongo in Januarie verlaat net nadat dit geland het. ŉ Brand het by een van die enjins uitgebreek en die brandweer op die Goma-lughawe het dit geblus. Geen beserings is onder die 59 passasiers en agt bemanningslede aangemeld nie. Hoewel ŉ volledige ondersoek na die oorsaak van die ongeluk in dié stadium steeds nie afgehandel is nie, het ŉ aanvanklike ondersoek kort ná die voorval getoon dat ŉ meganiese fout die vliegtuig gerem het. ŉ Afgetrede beampte van die SALM het intussen gesê daar is “geen werklike moontlikheid” dat die vliegtuig ooit weer in diens gestel sal word nie.